
	הסבר כללי: 
פרק כ' הוא יחידת ההמשך של פרק יט. בפרק יט קראנו את סיפור המעשה – החטא הגדול. בפרק כ' נמשיך ונראה את מלחמת האחים הגדולה. בני ישראל הזדעזעו מהמעשה ויצאו כולם למלחמה בבני בנימין. בני בנימין סרבו להסגיר את המתעללים, וכך התדרדר המצב למלחמת אחרים.

	פתיחה:  
נחזור ונקרא את הפסוק האחרון של פרק יט: "והיה כל הרואה ואמר לא נהייתה ולא נראתה כזאת למיום עלות בני ישראל מארץ מצרים עד היום הזה. שימו לכם עליה. עוצו ודבֵּרו" 
נשאל – מה זה אומר על עם ישראל? ונסכם את הדיון בכך שעם ישראל הזדעזע מאוד מהמקרה (ואולי גם מנתיחת הגופה לנתחיה). דבר זה מעיד על הרמה המוסרית בעם, שאינה ירודה כל כך. זאת נקודת אור. עדיין לב יהודי חם פועם בלבבות. מכאן אפשר להתקדם.

	עיון בפסוקים: 
נקרא פסוקים א – ב. עם ישראל מתגייס כולו אל המצפה. 
נבקש מהתלמידים לאתר ביטויים  המעידים על הגיוס ההמוני והמהיר בפסוקים אלה. 
[bookmark: 2]"כָּל בְּנֵי יִשְׂרָאֵל", "וַתִּקָּהֵל הָעֵדָה", "כְּאִישׁ אֶחָד", "לְמִדָּן וְעַד-בְּאֵר שֶׁבַע וְאֶרֶץ הַגִּלְעָד", "וַיִּתְיַצְּבוּ פִּנּוֹת כָּל-הָעָם", "כֹּל שִׁבְטֵי יִשְׂרָאֵל", "בִּקְהַל עַם". נשאל את התלמידים: כמה חיילים הגיעו למלחמה הזו? 400,000. מה למדים מכך? והתשובה – עד כמה נרחב ועמוק היה הזעזוע, איש לא נותר אדיש.
את פסוקים ג – יא לא נקרא, אלא נספר במילים שלנו:  בכינוס מתבררים פרטי המעשה, אֵיכָה נִהְיְתָה הָרָעָה הַזֹּאת; האיש הלוי מספר את סיפורו לציבור ומסיים בבקשה "הִנֵּה כֻלְּכֶם בְּנֵי יִשְׂרָאֵל הָבוּ לָכֶם דָּבָר וְעֵצָה הֲלֹם"! (פס' ז); העם מקבל על עצמו "כְּאִישׁ אֶחָד" שלא לעזוב את המקום עד אשר ייפרעו מאנשי בנימין על "הַנְּבָלָה אֲשֶׁר עָשָׂה בְּיִשְׂרָאֵל" – " לֹא נֵלֵךְ אִישׁ לְאָהֳלוֹ וְלֹא נָסוּר אִישׁ לְבֵיתוֹ"; לצורך כך מקצים עשירית מהעם, באמצעות גורל, שיהיו אחראים לאספקת "צידה" לכל זמן שיידרש. 
בפסוק יא יש עוד ביטוי לאחדות שהושגה בעם מתוקף הזעזוע מהמקרה: "כל איש ישראל – כאיש אחד חברים".

פסוקים יב – יג: בני ישראל לא ממהרים לצאת למלחמה. קודם כל – מבררים.
הם שולחים שליחים אל שבט בנימין כדי לברר: נבקש מהילדים לאתר שתי שאלות בשליחות אל בנימין.
1. הגערה – "מָה הָרָעָה הַזֹּאת אֲשֶׁר נִהְיְתָה בָּכֶם"?! 
2. הדרישה -"תְּנוּ אֶת הָאֲנָשִׁים בְּנֵי-בְלִיַּעַל אֲשֶׁר בַּגִּבְעָה וּנְמִיתֵם וּנְבַעֲרָה רָעָה מִיִּשְׂרָאֵל".
פסוקים יד – טז: בני בנימין מסרבים למסור את עושי העוולה לידי בני ישראל ומכנסים את כל לוחמי השבט למלחמה – 26,000 שולפי חרב ו 700 קלעים מיומנים "קֹלֵעַ בָּאֶבֶן אֶל הַשַּׂעֲרָה וְלֹא יַחֲטִא".
בני ישראל מחליטים לצאת למלחמה על עיר, שאנשיה אינם מגנים את המעשה הרע, ואף אחד לא יוצא כנגדו. זו הסיבה שיצאו למלחמה נגד כל השבט.

מפסוק יז ועד סוף הפרק מתוארות שלוש מערכות מלחמה. לפני כל מערכה בני ישראל שאלו בה' וקבלו תשובה. נספר את המערכות, ונסכם את הידוע לנו בטבלה (להלן, הצעות להמחשה).
פסוקים יז – כא: המערכה הראשונה - בני ישראל שואלים בה': מי יוביל - מִי יַעֲלֶה-לָּנוּ בַתְּחִלָּה לַמִּלְחָמָה"? והתשובה: "יְהוּדָה בַתְּחִלָּה"; הלוחמים מתפרשים סביב הגבעה ובני בנימין יוצאים אליהם ותוקפים אותם התוצאות: בני בנימין מנצחים ומפילים בבני ישראל "שְׁנַיִם וְעֶשְׂרִים אֶלֶף אִישׁ אָרְצָה".
פסוקים כב - כה: המערכה השניה -  בני ישראל מתחזקים לגשת למערכה נוספת ושוב שואלים בה': " הַאוֹסִיף לָגֶשֶׁת לַמִּלְחָמָה עִם-בְּנֵי בִנְיָמִן אָחִי"? ותשובת ה': עֲלוּ אֵלָיו; שוב יוצאים בני בנימין מן העיר ומפילים בבני ישראל "עוֹד שְׁמֹנַת עָשָׂר אֶלֶף אִישׁ אָרְצָה".
לפני שיצאו למערכה השלישית קורה משהו חשוב. בני ישראל 'עושים חושבים'. למרות ששאלו בה' – הפסידו פעמיים. את הפסוקים הבאים כן נקרא בכיתה. 
כו-כח: המעמד הגדול: "וַיַּעֲלוּ כָל בְּנֵי יִשְׂרָאֵל וְכָל הָעָם וַיָּבֹאוּ בֵית אֵל" (פס' כו) לתשובה וצעקה –"וַיִּבְכּוּ וַיֵּשְׁבוּ שָׁם לִפְנֵי ה' וַיָּצוּמוּ בַיּוֹם הַהוּא.. וַיַּעֲלוּ עֹלוֹת וּשְׁלָמִים לִפְנֵי ה'"; שאלתם הפעם לפני ה': " הַאוֹסִף עוֹד לָצֵאת לַמִּלְחָמָה עִם-בְּנֵי-בִנְיָמִן אָחִי אִם-אֶחְדָּל"? ותשובת ה': " עֲלוּ כִּי מָחָר אֶתְּנֶנּוּ בְיָדֶךָ"; 

פסוקים כט-מח: המערכה השלישית- במלחמה זו נוקטים בני ישראל בתכסיס[footnoteRef:1]: "מושכים" את בני בנימין אל מחוץ לעיר, ואז בא כח האורב, מכה את העיר ושורף אותה; כל אנשי בנימין הנותרים נרדפו ונהרגו בדרכים ובערים לבד מ"שֵׁשׁ מֵאוֹת אִישׁ" שנסו אל "סֶלַע הָרִמּוֹן" וַיֵּשְׁבוּ בְּסֶלַע רִמּוֹן אַרְבָּעָה חֳדָשִׁים.  את מהלך המערכה השלישית נוכל להראות לתלמידים באמצעות המצגת, שקופיות 4 או 5. (לשיקול דעת המורה אם להסתפק במפה המצויירת או להקרין גם את המפה ה'אמיתית'). [1: תכסיס זה מוכר לנו מספר יהושע ממלחמת העי השניה.] 


בין המערכה השניה לשלישית יש הפסקה. לאחר שנמלא עם התלמידים את הטבלה, נוכל לשאול את השאלה: מדוע הפסידו בני ישראל, אם שאלו בה'?
התשובות המופיעות להלן לקוחות מן המתווה המפורט:
מי צודק? התנהלות המערכות ותוצאותיהן מעוררות תמיהות גדולות: אם בני ישראל צדקו בצאתם למלחמה על בנימין, מדוע כשלו בשתי המערכות הראשונות? ואם בני בנימין צודקים, מדוע הובסו במערכה השלישית? ובנוסף, הלא בני ישראל "שאלו בה'" והתשובות היו: "יהודה בתחילה" (יח), "עלו אליו"(כג) ואיך יתכן שבני ישראל ניגפו אחר שהסכימה השכינה על ידם?!
חז"ל והמפרשים עסקו בשאלות אלו ונציע חלק מדבריהם:
אנשי הגבעה עשו מעשה נבלה, אך האם מן הדין בשל כך לאסור מלחמת כליה על אנשי העיר ואולי על השבט כולו? רמב"ן (בראשית יט,ח) כותב שלא, ועל כן נענשו בשתי המערכות הראשונות ואלו דבריו: "...ובפרץ ההוא (במעשה פילגש בגבעה, בניגוד לסדום) לא היו בו כל אנשי העיר כאשר בסדום, אבל בגבעה נאמר והנה אנשי העיר "אנשי בני בליעל" - מקצתם - שהיו שרים ותקיפים בעיר, כמו שאמר האיש "ויקומו עלי בעלי הגבעה", ועל כן לא מיחו האחרים בידם...והנה כל העם מכל שבטי ישראל, רצו לעשות גדר גדול בדבר להמית אותם, שנאמר "ועתה תנו את האנשים בני בליעל אשר בגבעה ונמיתם" ושבט בנימין לא הסכימו בדבר זה שלא היה בהם חיוב מיתה בענוי הפלגש. ואולי הקפידו עוד בני בנימין על אשר לא שלחו להם מתחילה, ועשו ההסכמה שלא מדעתם. ולפי דעתי שזה ענשם של ישראל להינגף בתחילה, מפני שלא היתה המלחמה נעשית מן הדין, והגדר עצמו על שבט בנימין היה מוטל לעשותו, ולא עליהם, שמצוה על השבט לדון את שבטו והנה שתי הכתות ראויות להענש, כי בנימין מרשיע שאינו חושש ליסר הרעים ולא לגעור בהם כלל, וישראל עושין מלחמה שלא מן הדין, וגם את פי ה' לא שאלו בזה.." 
תשובה אחרת מובאת ברש" ובמצודת-דוד (פס' כא) על פי הגמרא (בבלי, סנהדרין קג.): "ועל דבר זה נענשו אנשי פילגש בגבעה, אמר להן הקב"ה: בכבודי לא מחיתם על כבודו של בשר ודם מחיתם"?! כלומר: על עבודה זרה, המשתקף מעשה פסל מיכה, לא סערה הארץ, אך על קלקול בין אדם לאדם -  נזעקו כל ישראל, ויש בכך זלזול בכבד שמים.
ובאשר לשאלה באורים ותומים, מבארים חז"ל כי מי ששואל שלא כהוגן - טועה בדבר, ורש"י כאן (פס' יח) פירש בעקבות דבריהם: "אבל לא בחנו לשאול אם לנצח אם לינצח", כלומר: כל ישראל נזעקו מיד ו"כאיש אחד", כאשר כבר מנוי וגמור עימם להילחם, והשאלות ששאלו באורים תומים בשתי הפעמים הראשונות היו שאלות נקודתיות: "מי יעלה", ו"האוסיף", ולא על עצם המלחמה - האם ראויה היא והם יצליחו בה. רק בפעם השלישית שאלו כהוגן, והשיבם ה' "עֲלוּ כִּי מָחָר אֶתְּנֶנּוּ בְיָדֶךָ".

לפני שהחלו במערכה השלישית, היה מעמד שלם של תשובה המופיע בפסוקים כו – כח. את הפסוקים האלה נקרא בקול ונסביר:  המעמד הגדול: "וַיַּעֲלוּ כָל בְּנֵי יִשְׂרָאֵל וְכָל הָעָם וַיָּבֹאוּ בֵית אֵל" (פס' כו) לתשובה וצעקה (ולא למלחמה) –"וַיִּבְכּוּ וַיֵּשְׁבוּ שָׁם לִפְנֵי ה' וַיָּצוּמוּ בַיּוֹם הַהוּא.. וַיַּעֲלוּ עֹלוֹת וּשְׁלָמִים לִפְנֵי ה'"; שאלתם הפעם לפני ה': " הַאוֹסִף עוֹד לָצֵאת לַמִּלְחָמָה עִם-בְּנֵי-בִנְיָמִן אָחִי אִם-אֶחְדָּל"? ותשובת ה': " עֲלוּ כִּי מָחָר אֶתְּנֶנּוּ בְיָדֶךָ". ההבדל בין השאלה השניה לשלישית נמצא במילים: 'אם אחדל'? הרלב"ג מסביר, שאם היו מבינים שהם 'יחדלו', כלומר – יפסידו במלחמה, אז היו מחליטים שלא לצאת. בשאלות הראשונות הם לא שאלו אם הם ינצחו או יפסידו. רק מי יעלה ראשון, ואם להמשיך. אך לא מה יקרה אם יפסידו. 
הניצחון במערכה השלישית מושג רק לאחר צום, תשובה ותפילה. צריך לזכור שמדובר פה במלחמת אחים. ואף אם היא מוצדקת – היא עצובה. בני ישראל שואלים על 'בנימין אחי'. (כבר מהפעם השניה). 

	הצעות להמחשה: 
· נסכם בטבלה את תוצאות שלוש המערכות.
	
	מערכה ראשונה (יח – כא)
	מערכה שניה (כב – כה)
	מערכה שלישית (כט – מח)

	מה שאלו בה'?
	"מי יעלה לנו בתחילה למלחמה עם בני בנימין"?
	"האוסיף לגשת למלחמה עם בני בנימין אחי"?
	"האוסיף עוד לצאת למלחמה עם בני בנימין אחי, אם אחדל"?

	מה התשובה?
	"יהודה יעלה"
	"עלו אליו"
	"עלו, כי מחר אתננו בידך"

	מי ניצח?
	בנימין
	בנימין
	ישראל

	כמה נהרגו?
	22,000 מישראל
	18,000
	25,100



· מפת המערכה השלישית במצגת.

	מסרים והפנמה: 
· הזעזוע מהמעשה גרם לאחדות גדולה בעם. כולם מאוחדים במטרה לבער את הרע מישראל.
· לפני שיוצאים להילחם – מבררים. בני ישראל לא יצאו למלחמה לפני ששלחו שליחים לבנימין.
· לפני שיוצאים להילחם, בודקים אם יש אפשרות להעניש רק את החוטאים. בני ישראל מבקשים להעניש קודם את בני הבליעל.
· חשבון נפש: כשרואים שיש הפסד – עושים מעמד של צום ותפילה. מבררים מה לא היה בסדר, ומדוע – על אף תשובת ה' – הפסידו.

	מבט שלם: 
זו היתה היחידה השניה בסיפור פילגש בגבעה. 
פרקים יט – כ עוסקים בשבר גדול: חטא והתעללות ומלחמת אחים.
בפרק כא נעסוק בתיקון.

	סיכום: 
בסיכום השיעור נחזור על המסרים וההפנמה. אלה חשובים יותר מכל פרטי הקרבות המתוארים בפרק.

	הרחבה והפניות למקורות נוספים:

